Arfer Da gan y Cyngor - Posts in Category: Llywodraethu - CLILC
Posts in Category: Llywodraethu
Hyfforddiant ar gyfer Cynghorwyr yng Ngwynedd (Cyngor Gwynedd)
Mae gan Gyngor Gwynedd raglen hyfforddi sydd wedi'i ddatblygu'n dda ar gyfer staff a chynghorwyr. Mae CLlLC yn darparu hyfforddiant i gynghorwyr fel rhan o'r rhaglen hon, gan ddefnyddio dull hyfforddi/mentora hybrid i gefnogi gwaith cynghorwyr mewn cymunedau ac yn y cyngor. Yn ystod y pandemig, mae'r hyfforddiant hwn wedi cael ei gynnal ar-lein drwy Microsoft Teams. Dywedodd un o'r cynghorwyr sy'n cymryd rhan, "Yn gyffredinol, rwy'n credu bod yr hyfforddiant rwyf wedi'i dderbyn gan CLlLC wedi chwarae rhan hanfodol yn fy natblygiad fel aelod cabinet ac fel cynghorwr. Ers y cyfnod clo, rydym wedi parhau i gael sesiynau, ac os rhywbeth, rwy'n credu bod yr elfen ddigidol wedi gwella pethau. Yn logistaidd, mae'n llawer haws ac yn golygu llai o amser a theithio. Nid wyf yn credu bod hyn wedi newid dynameg y berthynas hyfforddi, yr unig senario bosibl rwy'n credu y byddai sesiwn hyfforddi wyneb yn wyneb yn well na sesiwn ddigidol, fydd y sesiwn/sesiynau dechreuol. Roeddwn eisoes wedi datblygu perthynas gweithio gyda fy hyfforddwr cyn newid o sesiynau wyneb yn wyneb i sesiynau digidol, ac felly efallai bod y sgwrs wyneb yn wyneb yn bwysig yn ystod y camau dechreuol. Hoffwn barhau gyda'r sesiynau digidol, hyd yn oed pan fydd "pethau yn mynd yn ôl i'r arfer".
Ar ôl dysgu o'r hyfforddiant digidol yn ystod COVID, bydd CLlLC yn cynnig hyfforddiant ar-lein, ac os yw'n bosibl, sesiwn ddechreuol wyneb yn wyneb.
Dydd Mercher, 5 Awst 2020 15:25:00 Categorïau: COVI9-19 COVID-19 (Cynghorwyr - Gweithlu) Gwynedd Llywodraethu
Cefnogi cymunedau lleol yng Ngheredigion (Cyngor Sir Ceredigion)
Mae Cynghorwyr yng Nghyngor Sir Ceredigion wedi cymryd rôl arweiniol i sefydlu timoedd cefnogi unigol mewn cydweithrediad â grwpiau ac unigolion lleol, gan gynnwys cynghorau tref a chymuned, Ffermwyr Ifanc a Sefydliad Cenedlaethol Brenhinol y Badau Achub.
Mae rhestr gynhwysfawr o'r holl grwpiau cefnogi sydd ar gael ar wefan Cyngor Sir Ceredigion: http://www.ceredigion.gov.uk/preswyliwr/coronafeirws-covid-19/adnoddau/rhestr-o-adnoddau-yng-ngheredigion/ ynghyd â manylion y busnesau sydd wedi addasu i ddarparu gwasanaethau danfon, manylion o'r gefnogaeth sydd ar gael i'r rhai sy'n ddiamddiffyn neu'n gwarchod eu hunain, banciau bwyd, grantiau ac ati.
Mae rhai Cynghorwyr sy'n gwarchod eu hunain, yn ffonio aelodau diamddiffyn o'u cymunedau yn rheolaidd, mae eraill wedi darparu cymorth ymarferol, gydag un aelod, mewn cydweithrediad â'r RNLI lleol wedi bod yn danfon bwyd a meddyginiaeth i dros 90 o drigolion yn ardal Ceinewydd yn ddyddiol. Maent hefyd wedi bod yn cysylltu â busnesau lleol yn eu wardiau er mwyn eu cyfeirio at gyngor, cymorth a grantiau sydd ar gael drwy'r cyngor. Maent hefyd wedi cymryd rôl arweiniol i annog llety twristiaid i gau cyn y cyfnod clo swyddogol.
Ar ddechrau'r cyfnod clo, gofynnodd y Cynghorwyr sut y gallent gynorthwyo'r gwasanaethau a ddarparwyd gan y Cyngor, a gwirfoddolodd 3 aelod gyda'r profiad priodol i reoli canolfan gorffwys dros dro. Darparwyd hyfforddiant gan gynnwys asesiad ar gyfer gyrru cerbydau gyriant 4 olwyn, fodd bynnag, rydym yn falch o gadarnhau nad oedd angen defnyddio'r cyfleuster.
Dydd Mercher, 5 Awst 2020 15:23:00 Categorïau: Ceredigion COVI9-19 COVID-19 (Cynghorwyr - Ymgysylltu) Llywodraethu
Defnyddio data mewn ffordd fwy craff er mwyn targedu cefnogaeth i'r rhai mwyaf diamddiffyn (CBS Blaenau Gwent)
Fel rhan o ymateb Cyngor Bwrdeistref Sirol Blaenau Gwent i gefnogi'r unigolion mwyaf diamddiffyn yn ystod y pandemig, bu timoedd ymateb lleol yn mapio asedau a chymorth lleol, megis grwpiau cymunedol, busnesau ac ati, mewn ardaloedd er mwyn galluogi'r gymuned i gefnogi eu hunain. Bu'r Cyngor hefyd yn casglu data i ganfod y rhai oedd angen mwy o gefnogaeth, megis y rhai ar y rhestr gwarchod. Roedd y cynghorwyr yn gyfranwyr hanfodol o ran casglu'r data oherwydd eu gwybodaeth leol o drigolion eu wardiau. Roedd y Cyngor yn gallu paru gwirfoddolwyr gydag unigolion er mwyn darparu'r cymorth yr oeddent eu hangen. Mae hyn hefyd wedi eu cynorthwyo i ddeall profiadau bywyd trigolion, gyda rhai'n dweud eu bod yn croesawu rhyngweithio yn y dull hwn. Mae'r Cyngor yn gweithio ar ailfodelu cam nesaf y gwasanaeth sy'n gysylltiedig â darpariaeth presennol, megis cefnogi pobl a chysylltiadau cymunedol.
Dydd Mercher, 5 Awst 2020 15:15:00 Categorïau: Blaenau Gwent COVI9-19 COVID-19 (Cynghorwyr - Digidol) Llywodraethu